רוג'ר קיז, אשר בקיץ 1914 היה מודע להסתברותה הגבוהה של מלחמה קרבה, נקט באמצעים כדי להעמיד בכוננות את כוח הצוללות עוד לפני פרוץ הקרבות. עם פרוץ המלחמה קיז קיבל תחת פיקודו הישיר את כוח הצוללות בהאריץ', אחד משלושת בסיסי הצוללות. לקיז היה חלק חשוב בתכנון קרב מפרץ הלגולנד, ובשכנוע האדמירליות לביצועו. כמו כן, כוח הצוללות שבפיקודו נטל חלק חשוב באיסוף המידע לקראת אותו קרב, שנערך ביזמה בריטית, ובקרב עצמו, שנסתיים בניצחון בריטי. לקרב זה, מצידו, היה חלק חשוב בהחלטה להשאיר את הצי הגרמני בנמליו במשך המלחמה.